РЕШЕНИЕ НА КОМИСИЯТА
от 14 декември 2007 година
за създаване на Изпълнителна агенция на Европейския съвет за научни изследвания за управление на специфичната общностна програма „Идеи“ в областта на граничните изследвания в изпълнение на Регламент (ЕО) № 58/2003 на Съвета
(Текст от значение за ЕИП)
(2008/37/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3, параграф 1 от него,
като има предвид, че:
(1)
Регламент (ЕО) № 58/2003 оправомощава Комисията да създава изпълнителни агенции в съответствие с общия статут, установен с посочения регламент, и да им повери определени управленски задачи, свързани с една или повече програми на Общността.
(2)
Със създаването на изпълнителни агенции се цели да се даде възможност на Комисията да се съсредоточи върху основните си дейности и задължения, които не могат да бъдат извършвани от подизпълнител, без да губи контрола над или крайната отговорност за дейностите, ръководени от тези изпълнителни агенции.
(3)
Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.) (2) предвижда създаването на Европейски съвет за научни изследвания като средство за изпълнение на специфичната програма „Идеи“ (3). Европейският съвет за научни изследвания следва да се състои от независим научен съвет, подкрепен от специална изпълнителна структура.
(4)
С Решение 2007/134/ЕО от 2 февруари 2007 г. за създаване на Европейски научноизследователски съвет (4) Комисията, в допълнение към създаването на Европейски съвет за научни изследвания и на научен съвет, обяви създаването на специална изпълнителна структура под формата на изпълнителна агенция, която ще бъде създадена с отделен акт в съответствие с Регламент (ЕО) № 58/2003.
(5)
Управлението на специфичната програма „Идеи“ включва изпълнението на изследователски проекти, които не предполагат вземането на политическо решение, и изисква високо ниво на техническа и финансова компетентност по време на целия цикъл на проекта.
(6)
Свързаните с изпълнението на програмата задачи могат да бъдат делегирани на изпълнителната агенция при ясно разделение на работата по програмирането, която ще се определя от научния съвет и ще се приема от Комисията, и тази по изпълнението, която ще бъде поверена на изпълнителната агенция, в съответствие с принципите и методологията, определени от научния съвет.
(7)
Проведеният в тази връзка анализ на съотношението разходи/ползи показа, че използването на изпълнителна агенция за управление на дейностите на Европейския съвет за научни изследвания би представило предимства както от финансова, така и от нефинансова гледна точка.
(8)
Агенцията следва да изпълнява оперативния си бюджет в съответствие с Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (5).
(9)
Мерките, предвидени в настоящото решение, са в съответствие със становището на Комитета за изпълнителни агенции,
РЕШИ:
Член 1
Създаване на агенцията
1. Създава се изпълнителна агенция (наричана по-долу „агенцията“) за управление на дейността на Общността в областта на научните изследвания, чийто статут се регулира от Регламент (ЕО) № 58/2003.
2. Наименованието на агенцията е Изпълнителна агенция на Европейския съвет за научни изследвания.
Член 2
Седалище
Седалището на агенцията е в Брюксел.
Член 3
Мандат
Агенцията се създава за период, който започва на 1 януари 2008 г. и завършва на 31 декември 2017 г.
Член 4
Цели и задачи
1. В рамките на Седмата рамкова програма на Европейската общност за научни изследвания, технологично развитие и демонстрационни дейности (2007-2013 г.), създадена с Решение № 1982/2006/ЕО, агенцията е натоварена с изпълнението на следните задачи:
-
управление на всички фази от жизнения цикъл на специалните проекти, както е посочено в оправомощаващото агенцията решение, в контекста на изпълнение на специфичната програма „Идеи“, въз основа на Решение 2006/972/ЕО на Съвета (6) и на работната програма, съставена от научния съвет и приета от Комисията, както и на необходимите за това проверки, като приема съответните решения въз основа на делегираните от Комисията правомощия;
-
приемане на инструментите за изпълнение на бюджета по отношение на приходите и разходите и изпълнение, в съответствие с делегираните от Комисията правомощия, на всички необходими операции за управление на специфичната програма „Идеи“, и по-специално на тези, които са свързани с отпускането на субсидии и възлагането на договори;
-
събиране, анализ и предаване на Комисията и на научния съвет на цялата информация, необходима за ръководене на изпълнението на програмата на Общността.
2. Решението, с което Комисията делегира правомощия на агенцията, представя подробно всички поверени ѝ задачи и в него се внасят изменения, ако на агенцията бъдат поверени допълнителни задачи. Решението се препраща до Комитета за изпълнителни агенции с информационна цел.
Член 5
Организационна структура
1. Агенцията се управлява от управителен комитет и директор, назначени от Комисията.
2. Членовете на управителния комитет се назначават за срок от две години.
3. Директорът на агенцията се назначава за четири години.
4. Мандатите на членовете на управителния комитет и на директора могат да се подновяват.
Член 6
Безвъзмездни помощи
Агенцията получава субсидии, предвидени в общия бюджет на Европейските общности и включени във финансовите средства, определени за специфичната програма „Идеи“.
Член 7
Контрол и отчетност
Агенцията подлежи на наблюдение от Комисията и редовно се отчита за напредъка в изпълнението на програмата, за която отговаря, съгласно договореностите и периодичността, определени в делегиращия инструмент.
Член 8
Изпълнение на оперативния бюджет
Агенцията изпълнява оперативния си бюджет съгласно разпоредбите на Регламент (ЕО) № 1653/2004.
Съставено в Брюксел на 14 декември 2007 година.